google/wiki40b huggingface dataset:
Mehmet Scholl

Karriere

Scholl spilte for Karlsruher SC (fra 1982 til 1992) før han gikk til Bayern München i juli 1992, der han ble resten av karrieren.
Scholl spilte 36 kamper for Tysklands landslag mellom 1995 og 2002, og scoret åtte mål. Scholl var plaget av skader gjennom karrieren, noe som forhindret ham fra å få en fast plass på landslaget.
Aeolesthes

Utseende

Store, slanke, brunlige trebukker. Oversiden har gjerne en silkeaktig overflate. Antennene er lengre enn kroppen hos hannene, omtrent så lange som kroppen hos hunnene, særlig de innerste leddene er vanligvis kraftige og noe fortykkede. Antennene kan ha pigger på hvert ledd eller være kamformede. Pronotum er tydelig smalere enn dekkvingene, gjerne noe knudrete eller tverr-rynket. Dekkvingene er jevnt tilsmalnende bakover. Beina er forholdsvis lange.

Utbredelse

Slekten er utbredt i Sørøst-Asia (Laos, Vietnam, Vest-Malaysia, Borneo og Filippinene).
Moen Bjøllefabrikk

Moen Bjøllefabrikk AS ble grunnlagt av Tobias Moen i 1922. De første årene ble det stort sett bare produsert bjeller. Vareutvalget ble etter hvert utvidet og omfatter nå alt som har med husdyrmerking å gjøre.
Et av hovedproduktene er øremerker som passer alle typer husdyr. Disse tilfredsstiller kravene satt av Mattilsynet og EU. Øremerker leveres som elektroniske, Allflex EiD, og vanlige, visuelle merker.
Allerede i 1981 ble den første av to roboter tatt i bruk ved produksjon av bjeller. Bedriften flyttet i 1994 inn i nye lokaler på Moi i Rogaland
Norge fikk OL i 1994 og for første gang i historien ble bjeller et offisielt lisensprodukt. Valget falt på Moen-bjeller ("MOEN BELL"), og det ble solgt mer enn 200 000 bjeller til Lillehammer 94 OL. Siden den gang har Moenbjellene vært en del av hvert vinter-OL, i tillegg til flere VM, EM og andre idrettsarrangement (som for eksempel ved håndballturneringer).
Ericrocidini

Levevis

Ericrocidini er kleptoparasitter (gjøkbier) som legger sine egg i andre biers reir, larvene lever så på pollen og nektar som vertsbien hadde samlet til sine larver.
Artene i slekten Ericrocis snylter på solitære bier i slekten Centris (Centridini).
Tyfonen Mekkhala (Amang)

Tyfonen Mekkhala (på Filippinene: Amang) er en pågående tropisk syklon i Stillehavet, som nærmer seg Samar-Leyte (kurs mot Tacloban City).
Værtjenestene identifiserte den da svake tropiske forstyrrelsen den 10. januar 2015, - den oppstod i nærheten av øya Yap. Systemet ble oppgradert til tropisk depresjon 13. januar,  og neste dag ble den klassifisert som tropisk syklon, med vindstyrker på opptil 110 km/t og 155 km/t i kastene. 
Ettersom tyfonen var lenge ventet å befinne seg omtrent over Tacloban City rett etter pave Frans besøkte byen og og feiret messe der for en folkemende for hundretusener på flyplassen som ligger på en flat tange ut i havet, hadde stormsystemet vekket nasjonal bekymring. Pavens besøk til nettopp denne by var foranlediget av et ønske om å være nær ofrene etter den meget sterke og dødbringende tyfonen Haiyan (Yolanda) herjet der den 8. november 2013. 
Tyfonen endret kurs i nordlig retning, og traff land et godt stykke nord for Tacloban tre timer etter paven hadde reist, og svekket seg deretter. Som det ble, klarte paven å gjennomføre hele sitt planlagte program i byen, skjønt fremskyndet og forkortet, og mengden kom seg bort fra flyplasstangen (det første fly etter paven fløy ut, blåste på den glatte flyplassen ut av rullebanen under sitt startforsøk). 
Tyfonens internasjonale navn kommer fra indisk mytologi. Manimekhala (khmer: មណីមេខលា, Moni Mekhala; thai: มณีเมขลา, Mani Mekkhala) er en gudinne som betraktes som havet vokter.
Berlinische Galerie

Berlinische Galerie er delstatsmuseet for moderne kunst, fotografi og arkitektur i den tyske delstaten og nasjonale hovedstad Berlin. Museet finnes fra 2004 i Alte Jacobsstrasse i Kreuzberg, ikke langt fra Det jødiske museet.

Samlingen

Den faste og de skiftende utstillingene vises i to etasjer. De eldste verkene er fra 1870. Av den bildende kunst finnes verker fra 
Berliner Secession (Max Liebermann, Lovis Corinth, Franz Skarbina og Hans Baluschek), Neue Sachlichkeit og ekspresjonismen (Otto Dix, George Grosz, Hannah Höch), til malerier av Georg Baselitz, og verker av  Wolf Vostell, Ursula Sax og Junge Wilde (maleri fra de sene 1970- og tidlige 1980-tall) og installasjoner. Til dette kommer en stor grafisk samling (ca. 15.000 arbeider), fotografier og arkitekturmodeller.
Fayetteville State University

Fayetteville State University er et delstatseid liberal arts-universitet i Fayetteville i delstaten Nord-Carolina, USA. Det ble grunnlagt i 1867 av seks afroamerikanske menn, og tok i starten spesielt inn svarte studenter. Det er et av de såkalte Historiske svarte læresteder i USA, og er idag en del av systemet University of North Carolina.
I 2006 var det i alt 6 301 studenter og 331 vitenskapelig ansatte ved Fayetteville, og skolepengene dette året var på US$ 3 382 for studenter hjemhørende i North Carolina.
Studiene tilbys opp til doktorgrad (i faget skoleledelse).
Slagdrill

Slagdrill er en bormaskin som har mulighet for å bruke en hammerfunksjon på boret slik at boret går frem og tilbake når det roterer og hamrer i bunnen av hullet. På spissen av boret som benyttes for slagbor, er det en bit med ekstra hardt metall. 
Slagbor brukes for boring i stein. 
Bormaskina kan være drevet både av nettspenning og av oppladbart batteri.  Vanligvis er det mulig å stille maskinen slik at boret går rundt uten slagfunksjon. Da kan samme maskin brukes til boring i tre, metall og glass med passende bor til materialet.
EM på skøyter 1909, menn

EM på skøyter 1909, herrer ble avholdt på Városliget Jégpálya i Budapest den 23. til 24. januar. Tittelforsvarer var svensken Moje Öholm, som i 1908 vant EM på Skøyter på Wörthersee i Klagenfurt. Oscar Mathisen, Norge ble europamester for første gang.
Dagsvermer

Utseende og levevis

Kroppen er ensfarget lys grå og forholdsvis stor. Bakkroppen har hvite og svarte tegninger. Forvingene er gråbrune og betydelig større enn bakvingene, som er oransjegule. Den har et vingespenn på 4–6 cm.
Dagsvermer er tilpasset å leve av nektar fra blomster med dyptliggende nektar som den når med en ekstra lang sugesnabel. Den lander ikke på blomsten, men kan slå med vingene slik att den står stille i lufta og stikker snabelen ned i blomsten, på samme måte som en kolibri med sine lange nebb. Fordi hele slekten dagsvermer og kolibrier har så lik økologisk nisje er de ganske like hverandre både av størrelse og måten de beveger seg på. Dette er et meget spesielt eksempel på konvergent evolusjon, der de gruppene har svært ulikt utgangspunkt som henholdsvis leddyr og virveldyr), og likevel ender opp som like nok til at det mulig å ta feil av dem.
Dagsvermer legger egg to, noen ganger tre ganger i året. Larvene er grønne med lyse rygg- og sidelinjer, men sene larvestadier er mer grå-rosa. De voksne dyrene overvintrer i sprekker i trær, stein og bygninger.

Utbredelse

Dagsvermer er mest vanlig i det nordlige Afrika, sørlige Europa og i sentrale og sørlige strøk av Asia. Den kan nå Norge når den trekker nordover om sommeren. Vinterstid trekker den lenger sørover i Afrika og Asia. Eksemplarer man møter på tidlig på sommeren i Norge har flydd inn sørfra, mens dyr man møter på slutten av sommeren gjerne er klekket og vokst opp som larver her. Larven lever på maurearter.
Enkelte år har vi invasjoner av arten som strekker seg  opp i store deler av Sør-Norge, og det rapporteres flere hver gang. De siste invasjonene var i 2006, 2010/11, 2014/15 og under den ekstremet varme sommeren i 2018.
Smarthus

Smarthus eller hjemautomasjon (eng: Home automation, dansk: Bygningsautomatik) er helheten av overvåkning, styring, regulering og optimeringsinnredninger i en bygning. Målet er å samkjøre og automatisere prosessene i en bygning.
Ordet smarthus er ikke et entydig definert begrep, men et samlebegrep for mer eller mindre automatiserte og intelligente funksjoner som skal bidra til lavere energiforbruk, bedre komfort, enklere betjening og et høyere sikkerhetsnivå.
Smarthus brukes ofte om ulike styringssystemer for lys, varme, branntrygging, innbruddsikring og ventilasjon i boliger.
Med enkelhet kan du kontrollere alt fra lys, varme, strømforbruk, persienner, garasjeport, ytterdøren, kamera, ventilasjon, lyd og bilde i boligen din bare ved hjelp av noen enkle brytere eller over et nettbrett/mobil.

Smarthusteknologi i kommunale tjenestener

Stadig flere kommuner i Norge har i løpet av de siste årene valgt å innføre smarthusteknologi.

Eksempel på funksjoner i et smarthus

Mange smarthus har også link mellom styringssystemet. Følgende tekniske løsninger. Vannbåren varme, ventilasjon, Audio TV HIFI,
solavskjerming, porter, dører, Internett og TV

Nivåer

Det finnes flere nivåer for styring. Fra enkel installasjoner som detektorer, timere, til mer omfattende løsninger som ovenfor. Generelt så har Norge en del igjen i forhold til både passiv-hus, og totale integrerte bus systemer som man i større grad benytter i for eksempel Tyskland. Styringssystemer.
Trådløse 433Mhz, 868Mhz,2,4Ghz, Zigbee, Z-Wave Andre 
Bus systemer, el-bus , LONworks, X10 mye brukt i USA, 
Automasjonsløsninger bygget direkte i sikringskap.
Clear Lake gasskraftverk

Clear Lake (Cogen) gasskraftverk  er et varmekraftverk i Harris County, i delstaten Texas i det sørlige USA. Anlegget har en installert produksjonskapasitet på 411 MW fordelt på 5 turbiner av opptil 129 MW effekt hver. Operatør er energiselskapet Clear Lake Cogeneration LP. 
Det stod ferdig utbygd i 1985. Anlegget har kogenerasjon. Brenselkilden er naturgass.
Lesnoj (Sverdlovsk oblast)

Lesnoj (russisk: Лесно́й) er en lukket by i Sverdlovsk oblast i Russland. Den ligger 254 km nord for Jekaterinburg. Innbyggertall: 53 195 (folketelling 2002). Byen ligger ved bredden av elva Tura.

Historie

Byen ble grunnlagt i 1947 da Fabrikk 418 ble bygget for å produsere høyanriket uran (HEU) for produksjon av kjernefysiske våpen. Montering av atomvåpen foregikk også her. I 1954 fikk byen status som lukket by, under navnet Sverdlovsk-45, for å understøtte produksjonen av atomvåpen
Byen Sverdlovsk-45 var en hemmelig by til den russiske presidenten Boris Jeltsin i 1992 erklærte at slike byer kunne bruke sine historiske navn. Byen fantes ikke på noen offisielle kart før da.
Hellig Olav, Norges konge

Hellig Olav, Norges konge er en hagiografi av den norske forfatteren Sigrid Undset, utgitt på Some & Co.s Forlag i 1930.
Hellig Olav, Norges konge er en biografi over Olav den hellige. Her forenes forfatterens innlevelse i middelalderhistorie med hennes relativt nyerklærte katolisisme. Undset tar for seg Olav den Hellige og hans historie, hans strid for kristendommen og hans opphøyelse til katolsk helgen.
Boken innledes med setningen «Det tiende aarhundrede er en dagbrækningstid i Kristenhetens historie.»
Jack Ryan: Shadow Recruit

Om filmen

Filmen er regissert av Kenneth Branagh, og er laget som en slags forløper til Tom Clancys bokserie om Jack Ryan. Chris Pine, Keira Knightley, Branagh og Kevin Costner spiller hovedrollene. Norsk premiere er 24. januar 2014.
Chris Pine blir den fjerde skuespilleren som spiller Ryan, etter Alec Baldwin, Harrison Ford og Ben Affleck.
Filmen følger Jack Ryans første tid som CIA-agent, hvor han oppdager en russisk plan om å ta knekken på den amerikanske økonomien ved å gjennomføre et terrorangrep.
Ph.d.-graden (Danmark)

Ph.d.-graden er en akademisk grad i Danmark som er plassert mellom doktorgrader og kandidatgrader. Den er den formelle videreføringen av lisensiatgraden og magistergraden, og ble offisielt betegnet ph.d. (lisensiatgraden) til 2002. I Danmark er ikke ph.d. en forkortelse for noe; «ph.d.-graden» er det fullstendige navnet på graden. Graden og betegnelsen er basert på den amerikanske PhD-graden, som står for «philosophiae doctor».
Graden blir uformelt kalt «den lavere doktorgrad» eller «den lille doktorgrad», men regnes ikke offisielt som en doktorgrad, og innehavere har ikke rett til å kalle seg doktor/dr. Graden er lagt opp som en treårig forskerutdannelse (hvorav et halvt år obligatoriske kurs) av samme omfang som ph.d.-graden i Norge, og tildeles normalt etter et løp på til sammen åtte års utdannelse og forskning (lavere grader medregnet). Den er en lavere grad enn doktorgradene (uformelt også kalt de «store doktorgradene» eller egentlige doktorgradene). Ph.d. ble innført i Danmark i 1989 som en dansk parallell til den angelsaksiske verdens PhD-grad, og avløste formelt lisensiatgraden som graden under doktorgraden. Graden ble formelt omtalt som «Ph.D.-graden (licentiatgraden)» i forskriften til 2002. Graden regnes også som en grad på omtrent samme nivå som tidligere tiders magistergrad.
Historieprofessor Brian Patrick McGuire skriver at «en dr.phil.-grad anses den dag i dag af mange danske akademikere for at være den ‘rigtige’ doktorgrad som kun de ‘bedste forskere’ kan opnå. Ph.d.-graden opfattes til gengæld som en anden klasses doktorgrad beregnet på de mindre ’ånder’.» Simon Thomsen uttaler i Ugeskrift for læger at «formelt adskiller disputatsen sig fra ph.d.'en på flere måder. Det er først og fremmest et soloprojekt. Der er ingen kurser og vejledning. Kravet er, at man skal have bragt videnskaben et væsentligt skridt videre med nye facts. Det er ikke et krav til ph.d.'en» og at ph.d.-programmet er et «rugekasseforløb, som man næsten ikke kan fejle i» og en «udvidelse af medicinstudiet».
Ettersom ph.d. ikke er en doktorgrad, kan personer med ph.d. velge å disputere for doktorgraden (dr. phil., dr.med. osv.) senere. Dette er en vesentlig høyere grad som normalt forutsetter 5–8 års selvstendig forskning på høyt nivå etter avlagt kandidat-, magister- eller ph.d.-grad.
Etymologisk er ph.d. det samme som dr. phil. (doctor philosophiae), altså en filosofisk doktorgrad. Ph.d. er i dansk bruk importert fra de engelsktalende land, som benytter stavemåten PhD eller Ph.D. (med versaler), men den engelske graden er igjen basert på den tyske dr. phil., som ble innført ved Humboldt-universitetet i Berlin i begynnelsen av det 19. århundre.
Ruslan Rotan

Landslaget

Han spilte for Ukraina i VM i fotball 2006. Han har spilt 32 landskamper og scora seks mål. 
Han ble tatt ut i Ukrainas EM-tropp til EM i Frankrike 2016.
Meldonium

Meldonium eller mildronate (russisk: Мельдоний) (C₆H₁₄N₂O₂) er en syntetisk forbindelse som a­nvendes for å øke blodomløpet ved iskemi, spesielt i hjertemuskelen ved angina og hjerteinfarkt. Legemiddelet Mildronate produseres i Latvia av det farmasøytiske firmaet Grindeks. Medikamentet benyttes i behandlingsøyemed i Russland og de baltiske landene. I 2011 ble Mildronate registrert i Kina. Meldonium ble utviklet ved Latvias institutt for organisk syntese i Den latviske sosialistiske sovjetrepublikk på 1970-tallet.
Dongchuan

Dongchuan (kinesisk: 东川区, pinyin: Dōngchuān Qū) er et bydistrikt innen byprefekturet Kunming i provinsen Yunnan i Folkerepublikken Kina.
Det har et areal på 1 858,79 km² og en befolkning på 300 000 innbyggere (2004).
Dongchuan ble oppgradert til by i 1958. I 1998 ble Dongchuan lagt inn under byprefekturet Kunming og ble ett av dets distrikter. Den egentlige Kunming by ligger mot sør i byprefekturet; Dongchang ligger helt mot nord og grenser mot naboprovinsen Sichuan.
Sykling under Panamerikanske leker 1967

Sykling under Panamerikanske leker 1967. Sykling var med som en av flere sporter i de femte Panamerikanske leker som ble arrangert i Winnipeg i Canada fra 23. juli til 6. august. Det var tre individuelle og en lagkonkurranse i banesykling og en individuell og en lagkonkurranse i landeveissykling. Argentina ble beste nasjon foran Trinidad og Tobago begge med to gullmedaljer.
Holcorobeus

Utseende

Middelsstore (7,5 - 15 millimeter), kraftige biller.

Forekomst

Slekten er kjent fra formasjoner fra Kritt-tiden fra Spania, Kasakhstan, Russland (Burjatia), Mongolia og Kina.
Eulaiades

Utseende

Små, kraftige, matt brunlige oldenborrer med påfallende lange og kraftig bakbein.

Utbredelse

Slekten er endemisk for Madagaskar.
Lochen Rinchen Zangpo

Lochen Rinchen Zangpo (født 958 («jordhestens år») i regionen Ngari (mnga’ ris) i vest-Tibet, død 1055 i khwa tse wing gir, Tibet), også bare kalt Rinchen Zangpo, Rin chen bzang po, eller Māhāguru, var en grunnleggende lotsawa eller oversetter av buddhistiske tekster fra sanskrit til tibetansk under buddhismens andre splittelse i Tibet. Han var en elev av den indiske mesteren Atiśa. Blant hans medarbeidere var Locheng Legpai Sherab. Hans biografi ble skrevet av hans elev Guge Kyithangpa Yeshepal.
Korsnesfjorden

Korsnesfjorden er en del av Vinjefjorden i Aure og Halsa kommuner på Nordmøre. Fjorden ligger på sørsida av øya Stabblandet og strekker seg 6,5 kilometer østover til Arasvikfjorden. Fjorden starter i vest mellom Korsneset i sør og Flesaskjer ved Flåsåsundet i nord. I øst ender fjorden mellom Taknes i sør og Bergeneset i nord ved enden av Imarsundet.
Back Home (engelsk sang)

«Back Home» er en populær engelsk sang med melodi og tekst av Bill Martin og Phil Coulter.
Englands landslag i fotball-VM 1970 utgav den på singlen Pye 7N 17920. Produsenter var Martin og Coulter. Arrangementet var ved Phil Coulter.
Singlen startet tradisjonen med at Englands lag spilte inn VM-sangen for å feire sin deltakelse.

Listeplasseringer

Den kom på den britiske singlelisten 1970 og lå der i sytten uker med nummer én som høyeste plassering.
Det engelske laget mislyktes i å kvalifisere seg for de to neste verdensmesterskapene, og selv om laget utgav plater kort etter kvalifiseringene i 1982 og 1986, nådde den ikke førsteplassen igjen før i 1990 med sangen «World In Motion». Den kom på den britiske singelisten i 1990 og lå der i tolv uker med nummer én som høyeste plassering. Sangen var et samarbeidsprosjekt med gruppa New Order og artistbetegnelsen var Englandneworder.

Norsk versjon

Bjørn Langli har skrevet en norsk tekst. Den norske tittelen er «Skyt mål». Sangen fantes med Oppsal Håndballag og Nordre Sving på singlen Triola TN 622 fra 1970.

På TV

Melodien til sangen ble anvendt som temamelodi i det populære fotball/komedieprogrammet Fantasy Football League, som ble sendt på BBC 1994-1996.
Diecai

Diecai (kinesisk: 叠彩区; pinyin: Diécǎi Qū) er et bydistrikt i byprefekturet Guilin i den autonome region Guangxi i Folkerepublikken Kina.
Diecai har et areal på 52 km² og teller ca. 130.000 innbyggere (2004).
Grønknuten naturreservat

Beskrivelse og formål

Grønknuten naturreservat er delt mellom Ringerike og Modum kommuner. Reservatet ligger i området rundt Grønknuten (som har fantastisk utsikt), Rudskollen, Spillhaugkollen og de høyeste toppene i de nordlige høyereliggende delene av Holleia, som oftest kalt Høg-Holleia. Dette er et stykke sør for Sokna i Ringerike og øst for Hamremoen i Krødsherad kommune. Den nordlige delen (som er noe større enn den sørlige) ligger i Ringerike, mens den søndre delen ligger i Modum.
Store deler av toppområdene er tildels rike og nesten helt grandominerte. I de rikere partiene finnes småbregnegranskog, med innslag av storbregnegranskog i nord- og østhellinger. I sydskråninger og sol-eksponerte steder forekommer en del lågurtgranskog. Forøvrig forekommer også blåbærgranskog. I Stakemyrdalen finnes kompakt og tildels grov granskog med høgstaudegranskog som dominerende type. Reservatet omhandler dessuten en del myrområder. Området er også et viktig friluftsområde.
Formålet med fredningen er å bevare et stort, høyereliggende barskogområde med et urørt preg. Området har et variert naturgrunnlag med variasjon i naturtyper, økosystemer og arter, og til å være et høyereliggende barskogområde utgjør relativt rik barskog en stor del av arealet. Dette gir området særlig betydning for biologiske mangfold. Det er en målsetting å beholde verneverdiene i mest mulig urørt tilstand, og eventuelt videreutvikle dem.
Ulriksbanen

Ulriksbanen er en totausbane i Bergen som går fra Haukelandsbakken ovenfor Haukeland universitetssykehus og opp til byens høyeste fjell, Ulriken (643 moh). Svevebanen har en lengde på 1120 meter og turen tar 6 minutter. Utsikten underveis og fra toppen er formidabel. De to gondolene heter Perle og Bruse og hver har plass til 25 passasjerer. Ved øvre stasjon (607 moh) er det en restaurant, en kiosk og turterreng.

Historikk

Ulriksbanen ble bygget av et sveitsisk firma i 1961.
Det skjedde en ulykke med banen den 9. juli 1974, da en gondol falt ned og fire mennesker omkom. Etter ulykken gikk det flere år før banen ble bygget opp igjen, og først i 1979 åpnet den igjen.
Banen ble stengt i 2008, og det var usikkert om den ville åpnet igjen, men det skjedde 1. mai 2009.
Wiesbaden-Südost

Südost er en av de to sentrale bydelene i Wiesbaden. Wiesbaden Hauptbahnhof ligger i Südost. Bydelen har et areal på 6,62 km² og har 18 342 innbyggere.
Kavliprisen

Komite

Kandidatene vurderes av en komite innenfor hvert av fagområdene. Komiteene består av en internasjonal gruppe av høyt meritterte forskere. Lederen for hver av gruppene er en norsk forsker som utnevnes av Det Norske Videnskaps-Akadem.

Prispenger, medalje og diplom

Vinnerne innen hver kategori tildeles en medalje, et diplom og et kontantbeløp på 1 million amerikanske dollar som deles.
Medaljen, som er i gull med en diameter på 70 mm og en tykkelse på 5 mm, veier 311 gram og har en betydelig verdi i seg selv. Den er utformet av skulptøren Eugene L. Daub fra USA. Adversen viser Daubs høyrevendte portrett av Fred Kavli med innskriften «THE KAVLI PRIZE» i en bue over. Reversen bærer Kavliprisens logo, utformet av designeren Enzo Finger. Logoen består av et geometrisk mønster, en versjon av Metatrons kube. Over logoen står navnet på fagfeltet prismedaljen er tildelt for, «ASTROPHYSICS», «NANOSCIENCE» eller «NEUROSCIENCE», og denne innskriften er det eneste som skiller prismedaljens tre varianter fra hverandre. Under logoen er det et flatt felt der prisvinnerens navn inngraveres. Medaljen er produsert ved Northwest Territorial Mint i USA.
Cesàro-summering

Cesàro-summering er i matematisk analyse en alternativ måte å gi en sum til en uendelig rekke. Hvis rekken konvergerer på vanlig måte mot en sum A, er den også Cesàro-summabel og har Cesàro-summen A. Det viktige med Cesàro-summering er at en rekke som divergerer allikevel kan ha en veldefinert Cesàro-sum. Derimot er ei rekke som positivt konvergerer mot en uendelig verdi ikke i noe tilfelle summabel til en endelig verdi.
Cesàro-summering er oppkalt etter den italienske analytikeren Ernesto Cesàro (1859–1906).
Igelfors

Igelfors er et tettsted i Finspång kommune i Östergötlands län i Östergötland i Sverige. I 2010 hadde tettstedet 214 innbyggere.